b'\n_START_ARTICLE_\nYhti\xc3\xb6npuisto\n_START_PARAGRAPH_\nYhti\xc3\xb6npuisto eli Wahrenin puisto (aiemmin Tehtaanpuisto) on Forssassa Keskustan kaupunginosassa sijaitseva puisto. Puiston nimien taustalla ovat Forssa-yhti\xc3\xb6, puiston l\xc3\xa4hell\xc3\xa4 toiminut tehdas ja Forssan teollisuusyhdyskunnan perustaja Axel Wilhelm Wahren. Puistoa alettiin rakentaa jo 1800-luvun puoliv\xc3\xa4liss\xc3\xa4 kehr\xc3\xa4\xc3\xa4m\xc3\xb6n perustamisen j\xc3\xa4lkeen. _NEWLINE_Yhti\xc3\xb6npuisto on kulttuurihistoriallinen englantilaistyyppiseksi rakennettu puisto, jossa on vanhoja puistolehmuksia, mets\xc3\xa4tammia ja vuorijalavia sek\xc3\xa4 oleskelualue suihkul\xc3\xa4hteineen. Puiston laidoilla sijaitsee aikoinaan yhti\xc3\xb6n p\xc3\xa4\xc3\xa4llik\xc3\xb6ille rakennettuja asuinrakennuksia. Entinen tehtaanjohtajan asunto toimi pitk\xc3\xa4\xc3\xa4n ravintolana. Nyky\xc3\xa4\xc3\xa4n rakennus on yksityisk\xc3\xa4yt\xc3\xb6ss\xc3\xa4. Tehtaankoulu siirrettiin puiston laitaan 1970-luvulla kerrostalon parkkialueen tielt\xc3\xa4. Rakennus siirrettiin kokonaisena alle rakennetun rautatienp\xc3\xa4tk\xc3\xa4n avulla.'